Amerikanske Tesla er i ferd med å bli en skikkelig eventyrhistorie. Salget går så det suser – og her hjemme har det tatt av mer enn noe annet sted. Bakgrunnen for det er naturligvis de mange fordelene som følger med det å kjøpe og bruke elbil.

Nå viser tall fra Opplysningsrådet for Veitrafikken (OFV) at den store, amerikanske luksusbilen topper salgsstatistikken i Norge akkurat nå.

Den store testen

Å utfordre de etablerte bilprodusentene med en helt ny merkevare ble i utgangspunktet sett på som nesten umulig.

Men Tesla har på flere områder virkelig vist at skeptikerne tar grundig feil. Selskapet har blitt verdsatt til utrolige 120 milliarder kroner – og går nå med overskudd.

Den første uken av september hadde Model S en markedsandel på 6,1 prosent i Norge. VW Golf, som i en årrekke har vært Norges mest solgte bil, ligger på 4,9 prosent, mens årets komet på salgslistene, Mazda CX-5 - ligger på 4,2 prosent.

SE VIDEO: Venter eksplosjon av elbilsalget

– Vil ikke stoppe

Forklaringen på storsalget i september er at mange av kjøperne har stått lenge på venteliste, og nå får levert bilene sine. Da de første bilene ble utlevert i august, var det enkelte som hadde ventet i tre år.

– Det er ingen tvil om at Tesla vil prege nybilstatistikken også utover høsten. Det er ikke sluppet noe offisielt antall – men jeg ser ikke bort ifra at så mange som 2.000 kan bli registrert innen nyttår, sier Brooms bilekspert, Benny Christensen.

– Litt overrasket

– Framgangen har kommet overraskende brått. Jeg gleder meg til å høre tilbakemeldingene fra dem som får bilene sine utover vinteren. Her er det fortsatt en del ubesvarte spørsmål i forhold til rekkevidde og framkommelighet.

– Et annet spørsmål er hvordan forhandlernettverket klarer å håndtere de mange nye Tesla-eierne som nå venter på å få bilene sine. Jeg har nok inntrykk av at organisasjonen er litt lavt bemannet med tanke på de mange henvendelsene, sier Benny videre.

LES OGSÅ: Så billig blir super-elbilen

Toppscore i krasjtest

Selskapet blir stadig oftere sammenlignet med Apple. De har kommet inn med avansert teknologi og et helt nytt tankesett – og klart å revolusjonere en bransje som tradisjonelt er svært konservativ.

Det gjorde selvfølgelig ikke noe at de også fikk toppscore i sin første krasjtest av Model S – den imponerte stort da den gikk gjennom krasjtest-programmet til amerikanske National Highway Traffic Safety Administration i sommer.

LES OGSÅ: Tesla Model S: Nå er den en bestselger





Norges første Tesla-forhandler ligger på Alnabru i Oslo - der er det travelt om dagen.





Les vår test av Teslas først bil Roadster her: Et olja lyn – uten olje

Tesla Model S Elbil som blir laget i Fremont, California. Gründer: Elon Musk. Oppfølgeren til Tesla Roadster, med plass til opptil syv personer Priser: 60 kWh – 446.000 kroner 85 kWh – 506.000 kroner Performance – 595.000 kroner Signatur – 620.200 kroner Signatur Performance – 679.000 kroner Rekkevidde: 60 kWh: 370 km 85 kWh: 480 km 0–100 km/: 60 kWh: 6,2 sekunder 85 kWh: 5,6 sekunder Performance: 4,4 sekunder

De første Tesla Model S-bilene har blitt overlevert til sine norske kunder hos Tesla-forhandleren på Alanbru i Oslo. Utover høsten kommer de store leveransene.



LES OGSÅ: Nå har de "tidenes beste bil" – OG er gjeldfrie







